Sewe sterf op Wes-Kaapse paaieDie Franschhoekpas is Saterdag (22 Junie 2019) tydelik gesluit nadat ŉ rotsstorting die padoppervlak versper het. Die twee insittendes in dié motor het geringe beserings opgedoen. (Foto: Verskaf) Minstens sewe mense is Vrydag en Saterdag op paaie in die Wes-Kaap dood. Kenny Africa, woordvoerder van die Wes-Kaapse verkeerspolisie, sê die eerste sterfte vir die naweek het Vrydagaand plaasgevind toe ŉ 50-jarige voetganger in Caledon doodgery is. Saterdag het nog ses mense in ongelukke, onderskeidelik in George, Grabouw, Caledon, die Paarl en Lingelethu, gesterf. Drie van die oorledenes was passasiers in die voertuie wat in die ongelukke betrokke was, een was die bestuurder, een slagoffer was ŉ fietsryer en nog een ŉ voetganger. Africa sê die provinsie se verkeersbeamptes was bedrywig om wetteloosheid op die paaie hok te slaan en het tussen Vrydag en Saterdag altesaam 1 012 voertuie by padblokkades voorgekeer. “Altesaam 19 motoriste is op aanklag van dronkbestuur in hegtenis geneem. Een hiervan was ŉ motoris wat in Vredenburg in hegtenis geneem is nadat sy bloedalkoholvlak ses keer oor die wettige perk was,” het Africa gesê. Op Worcester is ŉ bestuurder in hegtenis geneem vir oorlading van ŉ voertuig, op Swellendam is ŉ dronk voetganger vasgetrek en op Mosselbaai is nog iemand op aanklag van dwelmbesit in hegtenis geneem. Daar is ook verkeersboetes ter waarde van R184 900 uitgereik. Die volledige statistiek vir die naweek, wat gister se ongelukke en inhegtenisnemings insluit, sal eers later beskikbaar gemaak word.